*Etika kao početak i kraj profesionalnog puta u pomažućim profesijama*

*Etičko pitanje je takvo da se sa tom vrstom pitanja svakodnevno suočava „svaka osoba koja razmišlja“[[1]](#footnote-1), i na ta pitanja obično imamo unaprijed predefinisan odgovor-reakciju polazeći od premise univerzalnog dobrog ili lošeg. Međutim, za razliku od etičkih pitanja, etičke dileme nastaju kada dolazi do sukoba onog što vidimo kao dva ili više „dobrih“ etičkih ograničenja, pa u tome tragamo za balansom između suprostavljenih- ispravnih znajući da ne možemo doći do objektivne univerzalnosti suštine tj. do apsolutno dobrih.*

*Pa iako je etika jedna od najizučavanijih tema, pitanje morala je važno za društvo u cjelini, sve profesije, pogotovo za pomažuće profesije koje su same po sebi etične, pa je poznavanje etike i njenih postulata značajno, jer se od profesionalca u oblasti socijalne zaštite očekuje da bude etički integrisan. Carey (1999.) tumači da je etički integritet, kvalitet osobe koja je cjelovito etički razvijena jer je etički svjesna, promišlja o etičkim vrijednostima, te etički odlučuje i postupa u skladu s visokim etičkim standardima. U pomažućim profesijama, da bi bile pomažuće, onome kome se pomaže potrebno je biti moralni uzor i moralna vertikala. Korisnik koji treba pomoć, u osnovi vjeruje onome od koga je traži, zato pitanje etičke odgovornosti onoga koji pruža pomoć mora biti temelj svakog njegovog profesionalnog činjenja.*

***Razvoj Etike***

Promišljanje o vrlini ne prestaje biti inspiracija tokom sveobuhvatne istorije čovječanstva. Valjda, jer sistem vrlinskih vrijednosti predstavlja neukidivu nit postojanja i bivstvovanja čovjeka u svim vremenima. O vrlini se besjedilo širom svijeta, a najstariji pisani tragovi se nalaze u Staroj Mesopotamiji, Starom Egiptu, jevrejskim svetim knjigama i kod Antičkih Maja, “gdje se određeni vrijednosni pojmovi mogu otkriti u trgovačkim ugovorima, zakonicima, mudrim izrekama, herojskim pričama i mitovima”[[2]](#footnote-2). Zatim u Staroj Kini i Indiji, u kojima, kao velikim civilizacijama, postoji mnoštvo vrijednosnih sistema vrline.

Tradicija zapadne filozofije, ako se uopšteno shvati kao traganje za “racionalnim shvatanjem principa ljudskog ponašanja”[[3]](#footnote-3) počinje sa starim Grcima. Kako Kant navodi, “stara grčka filozofija dijelila se na tri nauke: fiziku, etiku i logiku.”[[4]](#footnote-4) Izvorno, “nauka o slobodi zove se etika”[[5]](#footnote-5), a potiče od termina *ethos* koji je definisan u Staroj Grčkoj i značio je “običaj“, „upotrebu“ ili „karakter“. Jasna linija kontinuiteta etičke misli stare Grčke prožima se kroz helensku (post-aristitelovsku), rimsku, pa zatim hriščansku, islamsku, srednjevjekovnu misao pa do današnjih dana, gdje etika postaje nauka o moralu koji je izvedenica „latinske riječi *mos moris* što znači (između ostalog) način života ili postupanje“[[6]](#footnote-6). Kada neko postupa etično ili moralno, smatra se da taj neko postupa, ne samo u skladu sa običajnim pravom ili propisanim zakonskim okvirima, jer običajno pravo i zakonski okviri u većini društava se razlikuju, već kako egzistencijalista Žan-Pol Sartr kaže i sa univerzalnim dobrom, što bi značilo da se etički sudovi moraju donositi sa univerzalnog stanovišta uz prihvatanje teze da „moji vlastiti interesi-jednostavno zato što su moji interesi-ne mogu vrijediti više od interesa bilo koga drugog“[[7]](#footnote-7). Upravo je ovakvo stanovište osnov Kantovog kategoričkog imperativa. Naime, Kant je smatrao da je osnov adekvatnog ponašanja svakog čovjeka upravo moral i da je nemoguće riješiti bilo koju etičku dilemu bez poštovanja moralnih maksima odnosno dužnosti.

Dalje, a u prilog ovom stanovištu, Džon Lok, takođe ističe da postoje osjećanja koja su, uprkos razlikama u kulturnim nasleđima i religijskim određenjima, zajednička svim ljudima. To je upravo tačka iz koje nalazimo da postoje univerzalni moralni standardi utkani u čovjekovo biće i da, pored, običajnih prava i tradicija u različitim zemljama , postoji univerzalna vertikala poimanja etike, a sa njom i morala.

*Teorije moralnog razvoja*

Psiholozi Žan Pijaže i Lorens Kolberg daju izuzetan doprinos na planu razumijevanja moralnog razvoja.

*Pijaže* je do osnova svoje teorije došao posmatranjem dječje igre, proučavajući kako djeca različitog uzrasta shvataju pravila igre. Smatrao da je moralni razvoj kognitivni proces i da postoje dva stepena moralnog razvoja, heteronomni stadijum i autonomni stadijum. Stadijum heteronomne moralnosti traje do sedme-osme godina godine, u kojem djeca smatraju da su pravila određena od strane autoriteta i da se kao takva moraju poštovati. Stadijum autonomne moralnosti počinje da se razvija oko desete godine, djeca smatraju da pravila više nisu nepromjenjiva, već se mogu mijenjati ukoliko je potrebno, pri čemu se razvija razumijevanje obostranog poštovanja i uvođenje koncepta pravde.

Pijaže ističe da postoji očigledna veza između logičkih i etičkih normi. Logika je, moralnost mišljenja, a moralnost logika akcije.

*Kolberg* je nastavio Pijažeov rad, s tim što se nije zadržao samo na moralni razvoj djece, već ga je proširio na adolescente i odrasle. U svojoj teoriji, utvrdio je da postoje tri nivoa od kojih svaki obuhvata po dvije faze.

Predkonvencionalni nivo predstavlja najniži nivo moralnog rasuđivanja, a društvena pravila se doživljavaju kao norma koja se mora poštovati prilikom procjene moralnosti, u obzir se uzima čin, a ne i motiv. Faze koje obuhvata predkonvencionalni nivo su poslušnost i kažnjavanje te orijentacija na lični interes.

Na konvencionalnom nivou ponašanje pojedinaca je još uvijek u skladu sa društvenim pravilima, ali ne iz ličnog interesa već zbog želje za održavanjem dobrih odnosa i zbog održanja društvenog poretka. Faze koje obuhvata konvencionalni nivo su međuljudski sporazum i usklađenost kao i očuvanje autoriteta i društvenog poretka.

Postkonvencionalni nivo određuje korišćenje univerzalnih pravila i načela koja se odnose na društvo i pojedinca. Kršenje zakona se može opravdati kada isti ne štiti ljudska prava. Na ovom nivou svaki pojedinac je uz prihvaćena društvena pravila i načela razradio svoje oblike moralnih načela, na osnovu kojih cijeni ispravnost društvenih pravila. Faze koje obuhvata postkonvencionalni nivo su orjentacija prema društvenom ugovoru i univerzalna etička načela.

***Etika u pomažućim profesijama***

Etičke teorije su razvijane sa namjerom da usmjeravaju naše ponašanje, a takođe postoji značajna količina spisa o primjeni ovih teorija na praktična pitanja. Profesionalna etika vuče korijene iz opšte etike i „određuje ispravan način postupanja pripadnika profesije, a odnosi se na obavezu stručnjaka da poštuje određena načela u svom odnosu sa drugim članovima profesionalnog odnosa”[[8]](#footnote-8). Pravila etičkog ponašanja su obično sabrana i objavljena u etičkom kodeksu određene profesije ili organizacije koji uređuje etičku odgovornost pripadnika iste, prema profesiji, organizaciji, licima sa kojima sarađuje i društvu u cjelini. Međutim, život je puno dinamičniji da bi se mogao sažeti u propisanu normu, tako da obično, etički kodeks ne može predvidjeti svaku situaciju, već predstavlja okvir po kojem bi se trebali ophoditi. Razni su etički koncepti koji su relevantni za pomažuće profesije, a neki od njih su:

*Etička klima* koja predstavljasociokulturno uređenje i istorijsko nasleđe.

*Etička subjektivnost*, *relativnost i kontekstualnost* počiva na premisi da vrijednosti etike nijesu zasnovane na činjenicama, već se doživljavaju kao svijet ideja, percepcija i doživljaja, ali s obzirom da se profesionalni život odvija u realnom okviru, sud o etičnosti se donosi u kontekstu realne profesionalne situacije.

*Etički ideali* predstavljaju idealne vrijednosti koje se odnose na kvalitet rada, a kojima treba težiti.

*Etičke norme* su okvir u skladu sa kojim stručnjaci treba da prosuđuju šta je dobro ili loše.

*Etička osjetljivost* je koncept sklada između percepcije i emocija na osnovu kojih se donosi etička odluka.

*Etička svijest*  uključuje sposobnost pojedinca da uoči etički aspekt određene situacije (Josephson, 1988., prema Carey, 1999.) i predstavlja unutrašnji kapacitet za ispravno i etično djelovanje.

*Etička dužnost* je obaveza ispravnog etičkog postupanja u cilju ostvarenja dobrobiti i izbjegavanja štete za drugu osobu.

*Etička odgovornost* je nastojanje da pojedinac postupa etički ispavno u donošenju etičkih odluka i suočavanje sa posledicama koje iz tih odluka proizilaze.

*Etički integritet* je kvalitet osobe koja etički promišlja i odlučuje, vođena najvišim etičkim vrijednostima.

*Etičko vrednovanje* je vještina promišljanja usmjerena na prosuđivanje ispravnosti u namjerama i postupanjima.

*Etička dilema* javlja se kad dolazi do sučeljavanja dva ili više ispravnih etičkih stavova, dok  *Etički sukob* predstavlja krajnji oblik etičke dileme koji nastaje u slučaju suprostavljenih etičkih vrijednosti.

*Etičko odlučivanje* je poslednja faza kognitivnog procesa rješavanja etičkog pitanja, koje treba da bude usmjereno ka najboljem interesu osobe uz uvažavanje svih relevantnih činjenica i okolnosti koje mu prethode.

*Etičko postupanje* je ponašajni dio etičke odluke. Pojedinac se etički ponaša kada čini ono što je izabrao kao ispravno i time pokreće dobrobit druge osobe.

*Etička krivica* je neprijatan osjećaj povezan sa samoprocjenom vlastite etičke odluke i ponašanja.

Etička pravila se donose kako bi se unificirali etički koncepti koji se mogu primjenjivati u praksi i služe kao okvir za promišljanje šta je dobro i prihvatljivo.

***Model etičkih pravila***

**⇓**

**⇓**

Model etičkih pravila je struktuisan prema širini norme i međusobno je u hijerarhijskom odnosu. Na prvom mjestu nalaze se etička prava koja su postavljena kao najopštija norma etičkih vrijednosti, i odnose se na sve ljude, odnose i situacije, kojima je cilj čuvanje i promovisanje ljudskih prava i sloboda u međusobnim odnosima. Iz etičkih prava proističu etička načela, a iz načela se generišu specifična pravila koja se nazivaju etički standardi.

***Etička prava***

U mnogome se oslanjaju na Evropsku Konvenciju o ljudskim pravima i osnovnim slobodama i predstavljaju temeljne ljudske vrijednosti. Norma etičkih prava sadrži poštovanje dostojanstva, jedinstvenosti i autonomiju osobe. Kada neko ima pravo, neko drugi ima obavezu da bi se to pravo ispunilo.

*Poštovanje dostojanstva i jedinstvenosti osobe*

Etimologija termina poštovanje u sebi sadrži postaviti/uzdići i ukazati čast i ključni je temelj svih etičkih pravila. Poštovanje dostojanstva i jedinstvenosti osobe je ispunjenje prava da osoba bude prepoznata, prihvaćena i afirmisana kao lično i profesionalno vrijedan pojedinac u određenoj zajednici. Poštovanje je i uvažavanje granica koje postavi određena osoba u odnosu, kao i prihvatanje određenog sistema vrijednosti koje ta osoba baštini.

*Autonomija* počiva na pretpostavci da je osoba razumno, kompetentno, samozastupajuće i samoodređujuće biće. Poštovanje autonomije podrazumijeva da je osoba sposobna slobodno misliti svoje misli, govoriti bez straha o percepcijama realnosti, donositi odluke, postupati u skladu sa njima te preuzeti odgovornost za učinjeno.

***Etička načela***

Etička načela se izvode iz etičkih prava i predstavljaju bazu kako na etičan način postupati sa drugom osobom. Svrha etičkih načela je temelj opšte vrijednosti na čijoj se osnovi propitujemo šta je ispravno i kako treba postupiti u određenoj situaciji. Skup ključnih etičkih načela uključuje:individualni pristup, samoopredjeljenje, jednakost, povjerljivost, neštetnost, dobrobit, lojalnost i pravednost.

*Individualni pristup* polazi od premise da je svaki pojedinac jedinstven u svojim osobinama, te se očekuje prepoznavanje njegovih kvaliteta, da se zatim, prilagođava stil rada, te pruži podrška prema potrebama i da se odgovori načelom individualnog pristupa.

*Samoopredjeljenje* podrazumijeva pravo i slobodu odlučivanja svakog pojedinca u okviru svog profesionalnog položaja, te je poželjno ohrabrivanje u donošenju odluka učesnika u datoj profesionalnoj situaciji. Kršenje ovog načela značilo bi da se profesionalni odnos ne odvija u duhu slobode i dobrih saradničkih odnosa, već se u tom odnosu javlja prisila.

*Ravnopravnost* podrazumijeva načelo ophođenja koje dovodi do poštovanja jednakosti u pravima svih učesnika i obezbjeđuje punu i učinkovitu uključenost svakog učesnika u proces bez obzira na lične razlike. Ovim načelom obezbjeđuje se prihvatanje različitosti kao jednako vrijedne i stvaranje sigurnog okruženja u kojem će postojati komunikacijska i procesna ravnopravnost, kao i prepoznavanje diskriminišućeg ponašanja i reagovanje na isto. Etički prekršaj ovog načela je stavljanje u neravnopravan položaj bilo kojeg učesnika u profesionalnom odnosu, na osnovu predrasuda.

*Povjerljivost* je načelo koje predstavlja dogovor o čuvanju informacija tokom procesa, a nastavlja se i nakon završetka nekog procesa. Načelo povjerljivosti omogućuje siguran prostor u kojem se mogu iznositi dileme i osjećaji vezani za profesionalan kontekst. Načelo povjerljivosti se može i opravdano prekršiti radi neke više zakonske ili etičke dužnosti prema drugoj osobi, zajednici ili javnosti.

*Neštetnost i dobrobit* mogu nastati činjenjem ili nečinjenjem. Svaki učesnik treba da razvija kompetencije, kako profesionalne tako i etičke, kako bi se proces učinio neštetnim za drugog, razvijalo afirmativno načelo dobrobiti u procesu, što podrazumijeva poštovanje integriteta, i omogućava razvoj poželjnih profesionalnih kompetencija.

*Lojalnost* je etičko načelo koje podrazumijeva poštovanje dogovora. Ovo načelo odnosi se na sadržaj i metodu, teme, organizacijske uslove rada, kao i odgovorno i kompetentno ponašanje. Promjena dogovora ne smije biti akt samovolje, nego zajednička odluka donesena nakon rasprave i razmatranja svih alternativa u skladu sa novonastalom situacijom.

*Pravednost* je načelo koje u svom značenju ima socijalnu pravdu što podrazumijeva da je u temelju ovog načela stvaranje mogućnosti da svi aktivno učestvuju, iznose dileme i dolaze do optimalnog rješenja.

***Etički standardi***

Etički standardi su treći nivo etičkih pravila i predstavljaju strukturu koja usmjerava donošenje odluka i ispravnog ponašanja. Etički standardi obuhvataju: višestruke odnose, kompetentnost, povjerenje, privatnost, informisani pristanak i sigurnost.

*Višestruki odnosi*  su odnosi u kojima se istovremeno ili u nizu imaju dvije ili više uloga. To mogu biti profesionalne uloge ili kombinacija privatne i profesionalne uloge. Primarna strategija suočavanja s višestrukim odnosima je zabrana uspostavljanja višestrukog odnosa pa je stoga potrebno je izbjegavati višestruke uloge. Međutim, kada se pojave višestruki odnosi, potrebno je preuzeti odgovornost za preduzimanje svih razumnih mjera, poput profesionalne podrške, konsultacije sa kolegama, kako takvi odnosi ne bi postali smetnja u konkretnom odnosu.

*Kompetentnost* podrazumijeva profesionalno standardizovan način ispunjavanja uloga u komunikacionom procesu. Uloga profesionalne zajednice je da definiše minimalne uslove kojima se određuje standard za kompetenciju. Kompetentnost je složeni koncept koji nastaje kao ishod uspješnog profesionalnog razvoja stručnjaka, a uključuje stručnu, etičku i ličnu dimenziju.

*Povjerenje* je ključna dimenzija profesionalnog odnosu i predstavlja uvjerenje da će se odgovorno i kompetentno ostati vjeran preuzetoj obavezi u saradničkom odnosu. Poštovanjem pravila povjerljivosti omogućava se razvoj sigurnosti, a samim tim i stvaraju uslovi za otvorenu i iskrenu komunikaciju u kojoj se slobodno mogu dijeliti ideje i dileme, što u konačnom dovodi do profesionalnog rasta i razvoja.

*Privatnost* kao etički standard podrazumijeva traženje mjere otvorenosti, kako bi se otkrivanje podataka koji se tiču profesionalnog odnosa ili utiču na profesionalno ponašanje, ograničilo u skladu sa sintagnom „strogo po potrebi“. Kod ovog standarda osnovna težnja je da se pronađe balans između neophodnog iznošenja prihupljenih podataka u profesionalne svrhe, i zaštite od nepoželjnog otkrivanja tuđe/lične privatnosti.

*Informisani pristanak* predstavlja slobodno i bez prisile, slaganje sa uslovima i dobrovoljno učestvovanje u nekom profesionalnom odnosu. Preduslov je da se u tom odnosu blagovremeno, detaljno, potpuno jasno na razumljivom jeziku rastumače i opišu svi relevantni detalji tog odnosa.

*Sigurnost* je etički standard koji se temelji na nepostojanju rizika od moguće štete. Profesionalni odnos treba biti prostor sigurnosti u kojem se slobodno može prihvatiti izazov bliske interakcije, bez straha se prepustiti profesionalnom dijalogu.

***Primjena etičkih pravila***

Prvo, potrebno je poznavanje zakonskih, profesionalnih i etičkih okvira, čije se norme ne moraju podudarati. Naime, etička norma je po prirodi široko postavljen okvir za prosuđivanje šta je dobro ili nije u skladu sa etičkim uvjerenjima. Profesionalna norma usmjerava na poštovanje propisanih standarda u ciljem pružanja vrhunskog kvaliteta rada, dok je zakonska norma po prirodi konkretna i reaktivna. Uobičajeno je da zakonska norma ima prednost nad etičkom zbog posledica koje donosi, međutim ako je etičkim kodeksom propisan standard koji je viši od zakonske norme, stručnjaci treba da slijede viši standard. Po pravilu, dobra profesionalna praksa je istovremeno i etična, a nestručno ponašanje postaje neetično kada stvara štetu nekom od učesnika profesionalnog odnosa. Međutim, kada se u profesionalnoj praksi javi problem na koji zakon i profesija nemaju odgovor, tada treba postupiti u skladu sa etičkim vrijednostima.Zatim*,* poželjno je raditi na tome da profesionalno vrednovanje ima primat nad ličnim i da lične vrijednosti nikako ne treba da utiču na profesionalnu objektivnost.

*Poštovanje* etičkih pravila podrazumijeva dobro ophođenje i postupanje u duhu etičkih pravila. Kroz međusobni odnos unapređuje se stručna kompetentnost i etičku integrisanost svakog od učesnika procesu.

*Etički rizik* je mogućnost ili predispozicija za etički prekršaj koja proizilazi iz obilježja odnosa ili načina ophođenja učesnika u datom odnosu.

*Kršenje etičkih pravila* je način ponašanja kojim se neopravdano propušta djelovanje u skladu sa etičkim pravilima ili postupa suprotno pravilima, odnosno dolazi do direktnog kršenja ovih pravila (čin negativnog djelovanja), što može dovesti do štetnih posledica za učesnike u procesu. Kršenje etičkih pravila može dovesti do etičkog prekršaja i etičke povrede. Etički prekršajje nepoštovanje ili kršenje etičkih pravila koje može imati štetne posljedice za nekog od učesnika u procesu. Postojanje etičkog prekršaja može biti subjektivna ili objektivna kategorija. Subjektivna je kada tvrdnja o postojanju prekršaja zavisi od doživljaja ili percepcije osobe da je izložena potencijalno neetičnom ponašanju, a objektivna kada je činjenično dokazivo da etička pravila nijesu poštovana. Kao posledica etičkog prekršaja može nastati etička povreda, kojase manifestuje kao osjećaj nelagode ili štete učesnika procese uslijed kršenja etičkih pravila.

***Etička pitanja i etičke dileme***

Svaki čovjek koji promišlja o sopstvenom djelovanju, gotovo svakodnevno se suočava sa etičkim pitanjima, čije rješavanje je najčešće usmjereno unaprijed predefinisanim odgovorima/reakcijama baziranim na premisama univerzalnog dobrog ili lošeg.

Sastavni, možda i centralni dio kompetencija zaposlenih u socijalnoj i dječjoj zaštiti čine i etičke kompetencije. Skupa sa profesionalnim i ličnim kompetencijama, ove kompetencije se očituju u senzitivnosti za prepoznavanje etičkih pitanja u svakodnevnoj praksi. U rješavanju etičkih pitanja važno je da se pažljivo razmotre svi relevantni aspekti slučaja, koji je pobudio upitanost o tome koji pravac djelovanja je najoptimalniji. U ovom procesu istraživanja i propitivanja, koliko god naizgled jednostavno djelovao, potrebna je i vještina etičkog vrednovanja kako bi se ispravno odlučilo između različitih mogućnosti.

Za razliku od etičkih pitanja, etička dilema se javlja u situacijama kada dolazi do sučeljavanja između dva ili više ispravnih etičkih stavova/ograničenja. Tada smo prinuđeni da tragamo za balansom između suprostavljenih „ispravnih“ pri tome znajući da ne možemo doći do apsolutno dobrog rješenja.

Važno je napomenuti da ne postoje uvijek jasni odgovori na sva specifična pitanja i da nije moguće donijeti dobru etičku odluku u svim slučajevima. Izbor pri etičkim odlukama je uvijek kontekstualan i pojedinačan, te se stoga odluka donosi za tačno određenu situaciju u određenom trenutku. Takav izbor može biti neprimjeren u drugim naizgled sličnim situacijama.

*Etički kompromis* predstavlja oblik rješavanja etičke dileme kojim se nastoji doći do maksimalnog uvažavanja potreba svih strana uz poštovanje etičkih pravila.

Valjanost svake odluke koja je donijeta treba pažljivo preispitivati kako bi bili sigurni da je napravljan pravi izbor. Cilj etičkog rasuđivanja je da se formira što više valjanih argumenata i na taj način uspostavi stav zbog čega je tako odlučeno i šta se time dobija, nasuprot alternativnoj odluci. Tokom tog procesa treba koristiti sve raspoložive resurse kako bi se valjano utemeljila konkretna odluka (kodeksi, zakoni, stručna literatura, kolegijalna podrška, supervizija).

Postoji više modela koji se mogu primijeniti prilikom suočavanja sa etičkim dilemama.

Model koji su predložili Haas i Malouf (2005,. prema Thomas, 2010.) sastoji se od tri faze: identifikovanje etičkog problema i prikupljanje podataka; identifikovanje zakonskog okvira i identifikovanje relevantnih standarda.

Drugi autori (Leighton, 1985., prema Žganec, 1999.; Josephson, 1988., prema Carey, 1999.; Banks, 1995.; Peluso, 2003.; Yeeles, 2004.) ponudili su model koji uključuje šest koraka: identifikacija etičkog pitanja (ko je uključen, šta je pitanje, kontekst i sukob vrijednosti); razmatranje alternativa za rješavanje pitanja uz analizu rizika i koristi pojedine alternative za uključene osobe; izbor smjera postupanja u skladu s etičkim pravilom; postupanje; evaluacija ishoda te odgovorno suočavanje s posljedicama, odnosno ispravljanje neželjene posljedice ako je to moguće ili prilagođavanje procesa odlučivanja ukoliko etičko pitanje nije cjelovito riješeno.

***Etičko nastrojenje kao kamen temeljac profesionalnog života***

Suočavanje sa etičkim dilemama je nezaobilazan konstituent djelovanja zaposlenih u izuzetno kompleksnoj oblasti kakva je socijalna i dječja zaštita. Usvajanje etičkih standarda može ponuditi doživljaj struktuiranosti, pravila i sigurnosti u radu, kao i osjećaj sigurnosti i etičke budnosti prilikom donošenja profesionalnih odluka.

Za rješavanje etičkih problema nije dovoljno samo postojanje određenih normi, već je neophodna puna etička odgovornost svih učesnika u njegovom rješavanju, a složenost cjelokupnog procesa fino ilustruje citat poznatog sociologa Pitera Bergera koji ovako piše:

“Za vrijeme služenja vojnog roka tokom pedesetih godina bio sam stacioniran duboko na Jugu. To je bilo moje prvo lično iskustvo sa rasnom segregacijom i ono me je duboko potreslo. Pošto sam bio novopečeni sociolog, veoma mnogo sam čitao o tome. Sjećam se razgovora sa jednim veoma inteligentnim i načitanim bijelim Južnjakom, kolegom regrutom, kome sam povjerio sva svoja novostečena saznanja o rasnim odnosima. Na moje iznenađenje, moj sagovornik se složio sa svim što sam kazao: da, rasa je mit; da, taj mit opravdava moć i povlastice bijelaca, i tako dalje. Onda sam ga zapitao kako to da nije moralno uzemiren takvim stanjem stvari. Slegnuo je ramenima i odgovorio: „Meni je sasvim dobro u ovom sistemu i ne vidim zašto bih se osjećao ili činio bilo šta što je protiv mojih sopstvenih interesa“. To nije bio kraj razgovora, ali sam shvatio da nikakvi novi empirijski dokazi ne bi mogli da doprinesu da ga pokolebaju u njegovom stavu koji sam smatrao moralno odvratnim. Razgovor je morao da pređe na jedan drugi plan, na etičku i filozofsku diskusiju.“[[9]](#footnote-9)

Ostaje, da iz primjera, opet i opet, promišljamo o tome gdje počinje, a gdje se završava naša etička odgovornost, što nije eksluzivna mogućnost, več takvo propitivanje treba biti u fokusu svakog etički integrisanog pojedinca, a pogotovo zaposlenog u socijalnoj i dječjoj zaštiti.

*Zavod za socijalnu i dječju zaštitu*

1. Piter Singer, praktična etika, Zagreb 2003, str. 5 [↑](#footnote-ref-1)
2. UVOD u etiku / priredio Piter Singer ; preveo s engleskog Slobodan Damnjanovic. ~ Sremski Karlovci ; Novi Sad : Izdavacka knjizarnica Zorana Stojanovica, 2004, str.48 [↑](#footnote-ref-2)
3. UVOD u etiku / priredio Piter Singer ; preveo s engleskog Slobodan Damnjanovic. ~ Sremski Karlovci ; Novi Sad : Izdavacka knjizarnica Zorana Stojanovica, 2004, str.179 [↑](#footnote-ref-3)
4. Imanuel Kant, Zasnivanje metafizike morala. Strana .5 [↑](#footnote-ref-4)
5. Imanuel Kant, Zasnivanje metafizike morala. Strana .5 [↑](#footnote-ref-5)
6. Luis Avlin Dej, Etika u medijima, primjeri i kontraverze, Beograd 2004, strana 19. [↑](#footnote-ref-6)
7. Piter Singer, praktična etika, Zagreb 2003, str. 19 [↑](#footnote-ref-7)
8. <https://hrcak.srce.hr/file/109927>, str.4 [↑](#footnote-ref-8)
9. Berger, Piter. 2002. „Moralno rasuđivanje o političko postupanje.” U Savremena filozofija morala, ur. Džorѕ Evard Mur, prir. Dragan Jakovljević, 229–238. Podgorica: Ratio. [↑](#footnote-ref-9)